פרד קרלי

פרד קרלי (באנגלית: Fred Kerley, נולד ב-7 במאי 1995) הוא אתלט אמריקאי, סגן אלוף אולימפי (טוקיו 2020), זוכה מדליית ארד אולימפית (פריז 2024) ואלוף העולם (יוג'ין 2022) בריצת 100 מטר. אלוף עולם (דוחה 2019) בריצת שליחים 4x400 מטר, אלוף עולם (בודפשט 2023) בריצת שליחים 4x100 מטר וזוכה מדליית ארד מאליפות העולם (דוחה 2019) בריצת 400 מטר. קרלי הוא אחד משלושה אצנים (וייד ואן ניקרק מדרום אפריקה ומייקל נורמן מארצות הברית) שירדו מ-10 שניות בריצת 100 מטר (9.76 שניות - מדורג במקום שישי בהיסטוריה), מ-20 שניות בריצת 200 מטר (19.76 שניות) ומ-44 שניות בריצת 400 מטר (43.64 שניות - מדורג במקום שמיני בהיסטוריה). קרלי גדל בטיילור, טקסס. הוא לומד באוניברסיטת טקסס A&M. בתחרות שנערכה בקולומביה, קרוליינה הדרומית ב-12 במאי 2017 קבע קרלי בריצת 400 מטר שיא אישי חדש של 44.09 שניות. שבועיים לאחר מכן, בתחרות שנערכה באוסטין, טקסס ב-26 במאי הוא קבע בריצת 400 מטר שיא מכללות חדש של 43.70 שניות, שיפור לשיאו בן ה-25 שנים של קווינסי ווטס (44.0 שניות), תוצאת השנה בעולם, המדרגת אותו שביעי בכל הזמנים. באליפות ארצות הברית שנערכה בסקרמנטו קליפורניה בסוף יוני אותה שנה ושהיוותה את המבחנים לאליפות העולם, הוא זכה במדליית זהב בריצת 400 מטר בתוצאה של 44.03 שניות, לפני גיל רוברטס (44.22 שניות) ווילברט לונדון (44.47 שניות). חודש וחצי לאחר מכן, באליפות העולם עצמה שנערכה בלונדון באוגוסט הוא זכה במדליית כסף בריצת שליחים 4x400 מטר ביחד עם וילברט לונדון, גיל רוברטס ומייקל צ'רי בתוצאה של 2:58.65 דקות, אחרי טרינידד וטובגו שקבעה שיא לאומי חדש של 2:58.12 דקות ולפני בריטניה (2:59.00 דקות). נוסף לכך, הוא סיים במקום שביעי בריצת 400 מטר בתוצאה של 45.23 שניות. בשלב המוקדמות הוא קבע תוצאה של 44.92 שניות ובשלב חצי הגמר הוא קבע תוצאה של 44.51 שניות. באליפות העולם שנערכה בדוחה, קטר באוקטובר 2019 הוא זכה בשתי מדליות, זהב וארד. במדליית זהב בריצת שליחים 4x400 מטר ביחד עם מייקל שרי, וויל לונדון וראיי בנג'מין בתוצאה של 2:56.69 דקות, לפני ג'מייקה (2:57.90 דקות) ובלגיה (2:58.78 דקות). מדליית ארד בריצת 400 מטר בתוצאה של 44.17 שניות, אחרי סטיבן גארדנר מבהאמה (43.48 שניות) ואנתוני סמבראנו מקולומביה (44.15 שניות). באולימפיאדת טוקיו (2020) זכה קרלי במדליית כסף בריצת 100 מטר בשיא אישי חדש של 9.84 שניות, אחרי מרסל ג'ייקובס מאיטליה שקבע שיא אירופה חדש של 9.80 שניות ולפני אנדרה דה גראס מקנדה (9.89 שניות). במבחנים האמריקאים לאליפות העולם שנערכו ביוג'ין, אורגון, ארצות הברית ביוני 2022 קבע בריצת 100 מטר שיא אישי חדש של 9.76 שניות, המדרגת אותו במקום השישי בהיסטוריה. חודש לאחר מכן, באליפות העולם עצמה שנערכה ביוג'ין ביולי אותה שנה הוא זכה במדליית זהב בריצת 100 מטר בתוצאה של 9.86 שניות, לפני חבריו לנבחרת מרווין ברייסי (9.88 שניות) וטרייבון ברומל (9.88 שניות). בשלב המוקדמות הוא קבע תוצאה של 9.79 שניות. באליפות העולם שנערכה בבודפשט, זכה במדליית זהב בריצת שליחים 100 מטרים. בריצת 100 מטרים הגיע לחצי הגמר ושם סיים במקום ה-9, בתוצאה של 10.02, רק מאית שנית איטי יותר מהמקום השמיני שהיה מקנה לו עליה לגמר. באולימפיאדת פריז זכה במדליית הארד בריצת 100 מטר. השתתף גם בריצת השליחים 4 כפול 100 מטר, אך נבחרת ארצות הברית פסלה בהעברת המקל בגמר. ריצת 100 מטר: 9.76 שניות (2022) ריצת 200 מטר: 19.76 שניות (2021) ריצת 400 מטר: 43.64 שניות (2019) ריצת 200 מטר: 20.58 שניות (2017) ריצת 400 מטר: 44.85 שניות (2017) מדיה וקבצים בנושא פרד קרלי בוויקישיתוף פרד קרלי, ברשת החברתית אקס (טוויטר) פרד קרלי, ברשת החברתית אינסטגרם פרד קרלי, באתר olympedia.org פרד קרלי, באתר התאחדות האתלטיקה הבין-לאומית פרד קרלי, באתר ליגת היהלום פרד קרלי, באתר Track and Field (גברים)